বিগ বাজেটের পুজোগুলিকে টক্কর দিচ্ছে নদীয়ার বাদকুল্লার অনামি ক্লাব

নদীয়া: নদীয়ার (Nadia) বাদকুল্লা অনামি ক্লাবের দুর্গোৎসব (Durga Puja 2025) এ বছর পা দিল ৬০ বছরে। বিশেষ এই বর্ষে তাদের নিবেদন ভ্যাটিকান সিটির সেন্ট পিটার্স বেশিলিকার আদলে সাজানো পুজো মণ্ডপ। ‘ধর্ম যার যার, উৎসব সবার’ এই বাঙালিয়ানা ভাবনাকে ধারণ করেই প্রভু যীশুর চার্চের রূপে পূজিত হচ্ছেন দেবী দুর্গা।

মণ্ডপে প্রবেশ করলেই চোখে পড়বে সুদৃশ্য আলোর খেলা। ভেতরে প্রভু যীশুর জীবনের নানা কর্মকাণ্ডের চিত্রায়ণ মণ্ডপ দর্শকদের মুগ্ধ করছে। দেবী দশভূজার আরাধনার পাশাপাশি সার্বজনীন সম্প্রীতির বার্তা পৌঁছে দিতে চাইছে ক্লাব কর্তৃপক্ষ।

আরও পড়ুন: ‘উড়বো মোরা প্রাণ খুলে’ থিমে হাজির মহামায়াতলা ইস্ট মিলনী ক্লাব

ইতিমধ্যেই দর্শকদের ভিড়ে ভরেছে মণ্ডপ চত্বর। স্থানীয় মানুষ থেকে শুরু করে বাইরের জেলাগুলো থেকেও অনেকে ছুটে আসছেন এই অনন্য মণ্ডপ দেখতে। পাড়ার পুজো হলেও, এ বছর বাজেট ও সৃজনশীলতায় বড় শহরের পুজো গুলোকেও টক্কর দিচ্ছে বাদকুল্লার অনামি ক্লাব।

ক্লাব কর্তৃপক্ষ জানিয়েছেন, ৬০ তম বর্ষকে স্মরণীয় করে তুলতেই এ বছরের বিশেষ থিম নির্বাচন করা হয়েছে। পুজোর দিনগুলোতে দর্শনার্থীদের ভিড় সামলাতে বিশেষ নিরাপত্তা ও অন্যান্য ব্যবস্থারও আয়োজন করা হয়েছে।